Դար Ժամաիի թանգարան

Դար Ժամաիի թանգարան, թանգարան Մարոկկոյի Մեկնես քաղաքում։ Թանգարանում ցուցադրվում են Մեկնես քաղաքի և Մարոկկոյի այլ շրջաններից բերված ցուցանմուշներ և արվեստի գործեր։ Թանգարանը տեղակայված է 19-րդ դարով թվագրվող պալատում, որը կառուցվել է Ժամաի ընտանիքի կողմից, վերջիններս կառուցել են նաև Ժամաիի պալատ Ֆես քաղաքում։

Պատմություն 
Պալատը կառուցվել է 1882 թվականին Մոխթար իբն ալ Ժամաիի կողմից, ով Մարոկկոյի սուլթան Հասան I-ի ղեկավարման ընթացքում զբաղեցրել է մեծ վեզիրի պաշտոն։ 1894 թվականին Հասան I-ի մահից հետո նրա որդի Աբդելազիզը հաստատվում է գահին Բա Ահմեդի օգնությամբ, ով Ժամաիի ընտանիքի հակառակորդն էր, ուստի Ժամաիների ընտանիքը կորցնում է երբեմնի փառքը, ունեցվածքը, այդ թվում նաև պալատը։ 1912 թվականին Մարոկկոյում ֆրանսիական գաղութային տիրապետության հաստատումից հետո ֆրանսիացիները պալատը վերածում են նախ ռազմական հոսպիտալի, ապա՝ դատարանի։ Եվ միայն 1920 թվականին պալատում բացվում է Բնիկների արվեստի թանգարան։

Ճարտարապետություն 
Պալատը չափազանց մեծ մակերես է զբաղեցնում Ալ-Հեդիմ հրապարակի հյուսիսային հատվածում։ Այն կառուցված է Մարոկկոյի մշակույթին բնորոշ ճարտարապետական լուծումներով, զարդաքանդակներում կիրառված են գունավորված փայտեր, արհեստական մարմար, պատերը զարդարված են խճանկարներով։ Պալատն ունի նարնջի ծառերով զարդարված ընդարձակ բակ (ռիյադ)։ Ժամանակին պալատն ունեցել է բոլոր հարմարությունները՝ խոհանոց, մզկիթ, բաղնիք կամ համմամ, վերևի հարկում գտնվող ընդունելության սրահը՝ հարուստ ինտերիերով և փայտե գմբեթով, ևս համարվում է թանգարանի հիմնական սրահներից մեկը։ Պալատի հետևի հատվածում գտնվող շատրվանը զարդարված է զելլիջ ոճով յուրահատուկ խճանկարներով, շատրվանի կողքից բացված այժմյան մուտքը վերջերս է կառուցվել։

Հավաքածու 
Թանգարանն ընդգրկում է բազմաթիվ ցուցանմուշներ Մեկնես քաղաքից և այլ շրջաններից, այդ թվում կավե ամաններ, փայտե առարկաներ, ասեղնագործ աշխատանքներ, գորգեր և զարդեղեն։ Ցուցանմուշների մեծ մասը թվագրվում է 19-20-րդ դարերով, սակայն կան ավելի հին առարկաներ՝ 17-րդ դարով թվագրվող, երբ Մարոկկոյի սուլթանն էր Իսմայիլ իբն Շարիֆը։

Պատկերասրահ

Ծանոթագրություններ 

Մարոկկոյի թանգարաններ